Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (EGF/2013/000 TA 2013 - asistență tehnică la inițiativa Comisiei) /* COM/2013/0291 final */





EXPUNERE DE MOTIVE Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) prin intermediul unui mecanism de flexibilitate, în limita plafonului anual de 500 de milioane EUR, peste nivelul rubricilor corespunzătoare din cadrul financiar. Normele aplicabile contribuțiilor FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2]. SINTEZA CERERII ȘI ANALIZĂ Date principale: Numărul de referință FEG EGF/2013/000 Comisia Europeană Asistență tehnică Cheltuieli administrative: buget în EUR 750 000 % cheltuieli administrative (plafon: 0,35 %) 0.15 % În conformitate cu articolul 8 alineatul (1) din Regulamentul (CE) nr. 1927/2006, proporția corespunzătoare cu 0,35 % din suma maximă anuală destinată FEG poate fi alocată anual pentru asistență tehnică la inițiativa Comisiei. Asistența tehnică care va fi finanțată și defalcarea costurilor estimative aferente 1. Contribuția se va folosi pentru a acoperi cheltuielile prevăzute la articolul 8 alineatele (1) și (4) și la articolul 9 alineatul (2) din Regulamentul (CE) nr. 1927/2006, după cum urmează. 2. Monitorizare: Comisia va continua să colecteze datele privind cererile primite și plătite și măsurile propuse și implementate și va actualiza Portretul statistic al FEG cu informații până la sfârșitul lui 2013. Această sarcină poate fi îndeplinită pe baza activităților pregătitoare din ultimii ani, recurgând la resursele administrative obișnuite ale Comisiei. 3. Informare: Site-ul internet dedicat FEG[3], creat de Comisie în cadrul acțiunilor pentru ocuparea forței de muncă, afaceri sociale și incluziune și pe care îl administrează în conformitate cu articolul 9 alineatul (2) din Regulamentul (CE) nr. 1927/2006, va fi actualizat și extins cu regularitate, fiecare element nou fiind, de asemenea, tradus în toate limbile UE. Vor fi produse informații privind noul Regulament FEG și va fi elaborat, tradus, tipărit și distribuit un raport anual al FEG. Promovarea FEG și vizibilitatea sa vor fi încurajate. De asemenea, diversele publicații și activități audiovizuale ale Comisiei vor furniza informații privind FEG. Costurile acestor elemente sunt estimate la 80 000 EUR. 4. Crearea unei baze de cunoștințe: Comisia își continuă activitatea în vederea creării unui formular electronic și a unor proceduri standardizate pentru cererile FEG, care vor permite simplificarea cererilor în temeiul noului regulament, accelerarea examinării lor și facilitarea accesului la rapoarte pentru diferite necesități. De asemenea, continuă procesul de standardizare a raportului final, cu scopul de a reduce sarcina administrativă pentru statele membre. Astfel, va fi îmbunătățită baza de date care conține date și cifre referitoare la intervențiile FEG, inclusiv cu privire la lucrători, măsuri și rezultate. Costul acestor elemente este estimat la 80 000 EUR. 5. Asistență tehnică și administrativă: Grupul de experți al persoanelor de contact ale FEG, având câte un membru din fiecare stat membru, va organiza două reuniuni, estimate fiecare la 70 000 EUR. 6. În plus, Comisia va organiza activități în rețea între statele membre. Evenimentul prioritar în cadrul acestor activități în rețea va fi un seminar privind implementarea FEG adresat practicienilor, bazat pe experiența dobândită ca urmare a aplicării regulamentului actual (2007-2013), care va pregăti terenul pentru noul regulament (2014-2020). Costul acestor elemente este estimat la 120 000 EUR. 7. Evaluare: Comisia va desfășura faza finală a evaluării ex post a FEG (2007-2013) prin intermediul unui contract încheiat cu un consultant extern care va evalua intervențiile FEG pe măsura încheierii acestora, vizând în special impactul FEG și valoarea sa adăugată în cursul perioadei curente. Costul acestei evaluări este estimat la 400 000 EUR. Activități || Număr estimat || Cost estimativ pe activitate (în EUR) || Costuri totale (în EUR) Monitorizare || || || 0 Activități de informare || Diverse || Diverse || 80 000 Crearea unei baze de cunoștințe || Diverse || Diverse || 80 000 Asistență tehnică și administrativă: Reuniuni ale grupului de experți al persoanelor de contact al FEG || 2 || 35 000 || 70 000 Asistență tehnică și administrativă: colaborare în rețea privind implementarea FEG || Diverse || Diverse || 120 000 Evaluare ex-post pentru perioada 2007-2013 || 1 || 400 000 || 400 000 Total costuri estimate || || 750 000 Finanțare 8. Bugetul anual total disponibil pentru FEG este de 500 de milioane EUR. Articolul 8 alineatul (1) din Regulamentul (CE) nr. 1927/2006 prevede că se poate aloca în fiecare an 0,35 % din această sumă (și anume 1 750 000 EUR) pentru asistență tehnică la inițiativa Comisiei. În prezent, întreaga sumă pentru 2013 rămâne disponibilă, nealocându-se încă nimic pentru asistența tehnică. 9. Contribuția propusă pentru asistența tehnică la inițiativa Comisiei în anul 2013 este de 750 000 EUR. Ca urmare a mobilizării acestei sume, o sumă suplimentară de 1 000 000 EUR rămâne potențial disponibilă pentru o etapă ulterioară în timpul anului, dacă va fi necesar. 10. Având în vedere cuantumul maxim posibil al unei contribuții în cadrul FEG, în conformitate cu articolul 8 alineatul (1) din Regulamentul (CE) nr. 1927/2006, precum și marja de realocare a creditelor, Comisia propune mobilizarea FEG pentru suma totală menționată mai sus, care să fie alocată la rubrica 1a din cadrul financiar. 11. Prin prezentarea acestei propuneri de mobilizare a FEG, Comisia inițiază procedura simplificată de discuție trilaterală, astfel cum se prevede la punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două părți componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă parte componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord, se va organiza o reuniune oficială trilaterală. 12. Comisia prezintă separat o cerere de transfer în vederea înscrierii în bugetul pentru anul 2013 a unor credite de angajament specifice, în conformitate cu punctul 28 din Acordul interinstituțional din 17 mai 2006. Sursa creditelor de plată 13. Creditele din linia bugetară a FEG se vor utiliza pentru a finanța suma de 750 000 EUR necesară pentru asistență tehnică. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (EGF/2013/000 TA 2013 - asistență tehnică la inițiativa Comisiei) PARLAMENTUL EUROPEAN ŞI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[4], în special punctul 28, având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[5], în special articolul 8 alineatul (2), având în vedere propunerea Comisiei[6], întrucât: (1) Fondul european de ajustare la globalizare (FEG) a fost creat pentru a oferi un sprijin suplimentar lucrătorilor concediați ca urmare a schimbărilor structurale majore intervenite în practicile comerciale mondiale, precum și pentru a le acorda asistență în procesul de reintegrare pe piața muncii. (2) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR. (3) Regulamentul (CE) nr. 1927/2006 prevede că se pot aloca în fiecare an 0,35 % din suma maximă anuală pentru asistență tehnică la inițiativa Comisiei. Prin urmare, Comisia propune mobilizarea unei sume de 750 000 EUR. (4) În consecință, FEG ar trebui mobilizat pentru a asigura asistență tehnică la inițiativa Comisiei, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2013, se mobilizează Fondul european de ajustare la globalizare (FEG) pentru alocarea sumei de 750 000 EUR, sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European, Pentru Consiliu Preşedintele Preşedintele [1] JO C 139, 14.6.2006, p. 1. [2] JO L 406, 30.12.2006, p. 1. [3] http://ec.europa.eu/egf [4] JO C 139, 14.6.2006, p. 1. [5] JO L 406, 30.12.2006, p. 1. [6] JO C […], […], p. […].